b"\n_START_ARTICLE_\nIron Maiden\n_START_SECTION_\nZgodovina\n_START_PARAGRAPH_\nIron Maiden je ustanovil basist Steve Harris (25.12.1975), kasneje pa se mu je pridru\xc5\xbeil \xc5\xa1e kitarist Dave Murray, ritem-kitarist Tony Parsons, bobnar Doug Sampson in vokalist Paul Di'Anno. Ime skupine izhaja iz imena srednjeve\xc5\xa1ke mu\xc4\x8dilne naprave. V za\xc4\x8detnih letih obstoja, preden so dobili prvo pogodbo za snemanje albuma, so igrali na manj\xc5\xa1ih glasbenih prizori\xc5\xa1\xc4\x8dih po Angliji. Parsons je bil zamenjan z Dennisom Strattonom, Sampson pa s tehni\xc4\x8dno naprednej\xc5\xa1im bobnarjem Cliveom Burrom. Leta 1980 so posneli svoj prvenec poimenovan kar po imenu zasedbe Iron Maiden. \xc4\x8ceprav je bil album posnet v veliki naglici, jih je ponesel na vrh angle\xc5\xa1kih glasbenih lestvic. Eno leto po izidu prvega albuma (1981) so bili Iron Maiden spet v studiih ter z novim kitaristom Adrianom Smithom (ki je zamenjal Strattona) snemali svoj drugi album Killers. Zaradi neustavljive \xc5\xbeelje po alkoholu je moral Paul Di'Anno zapustiti zasedbo. Zamenjal ga je biv\xc5\xa1i vokalist Samson-a Bruce Dickinson, ki jih je s svojim edinstvenim slogom in glasom ponesel prav na vrh takratne rock/metal glasbene scene, svoje ime pa zaznamoval kot najrazpoznavnej\xc5\xa1i glas metala (poleg Roba Halforda \xe2\x80\x93 Judas Priest)._NEWLINE_Leta 1982 so izdali album z naslovom The Number Of The Beast, ki je kasneje postal znan kot eden najvplivnej\xc5\xa1ih rock albumov na\xc5\xa1ega \xc4\x8dasa, z nekoliko izstopajo\xc4\x8dima skladbama\xc2\xa0\xc2\xbbHallowed Be Thy Name\xc2\xab\xc2\xa0in\xc2\xa0\xc2\xbbRun To The Hills\xc2\xab. Ob nepri\xc4\x8dakovani slavi albuma The Number Of The Beast so Iron Maiden postali svetovno znane glasbene zvezde. Njihov slog se je z naslednjim albumom Piece Of Mind le malo spremenil. Zamenjali pa so bobnarja. Vstop Nicka McBriana je prinesel svoje prednosti. Do leta 1983 so imeli 2 veliki turneji, z izdanim albumom Powerslave, ki se je izkazal \xc5\xa1e za enega izmed kultnih posnetkov 80-ih let. Istega leta so prvi\xc4\x8d od\xc5\xa1li na 11-mese\xc4\x8dno svetovno turnejo Live After Death \xe2\x80\x93 1985, na kateri so posneli istoimenski dvojni album, ki je vklju\xc4\x8deval njihove najve\xc4\x8dje uspe\xc5\xa1nice._NEWLINE_Isto\xc4\x8dasno z izdanim albumom Live After Death so se po vsem svetu uveljevili kot mogo\xc4\x8dna in edinstvena metal skupina. Dolgo pri\xc4\x8dakovani, leta 1986 izdani album Somewhere In Time je pokazal nekoliko raznolikosti s prej\xc5\xa1nimi albumi zaradi uporabe klaviturskih efektov in vlo\xc5\xbekov, kar je pripeljalo do povsem druga\xc4\x8dne harmonije. Leta 1988 so izdali spet nekoliko druga\xc4\x8den album Seventh Son Of A Seventh Son z zgodovinsko tematiko. Prinesel je uspe\xc5\xa1nice kot so\xc2\xa0\xc2\xbbThe Evil That Man Do\xc2\xab,\xc2\xa0\xc2\xbbThe Clairvoyant\xc2\xab\xc2\xa0in\xc2\xa0\xc2\xbbCan I Play With Maddness\xc2\xab. Album Seventh Son Of A Seventh Son je prinesel podoben uspeh kot \xc5\xbee pred nekaj leti izdani The Number Of The Beast. Po \xc5\xa1e eni iz\xc4\x8drpljivi turneji je kitarist Adrian Smith zapustil skupino._NEWLINE_Skupina je vzela enoletno pavzo. Z novim kitaristom Janickom Gersom so posneli leta 1990 naslednji album No Prayer For The Dying. Ena od skladb tega albuma je v ZDA prejel Golden Raspberry Award For The Worst Song of the Year (nagrada za najslab\xc5\xa1o skladbo leta 1990), drugod po svetu pa je bliskovito zasedal pohvalna mesta na glasbenih lestvicah. Ob koncu turneje leta 1991 je Dickinson izrazil \xc5\xbeeljo o odhodu, da bi promoviral drugo zasedbo, The Skunkworks. Fear Of The Dark, zadnji album z Dickinsonom, se je uvrstil na prvo mesto britanske lestvice in postal eden njihovih najbolj prodajanih albumov. Po njihovi zadnji turneji so izdali \xc5\xa1e dva\xc2\xa0\xc2\xbblive\xc2\xab\xc2\xa0albuma:\xc2\xa0\xc2\xbbA Real Live One\xc2\xab\xc2\xa0z najnovej\xc5\xa1imi hiti in\xc2\xa0\xc2\xbbA Real Dead One\xc2\xab, ki predstavlja bolj klasi\xc4\x8dne skladbe. Dickinsonova zamenjava, Blaze Bayley, je zaznamoval svoj prihod leta 1995 z albumom\xc2\xa0\xc2\xbbThe X Factor\xc2\xab. Zgo\xc5\xa1\xc4\x8denko so skritizirali in ni dosegla niti polovi\xc4\x8dnega uspeha prej\xc5\xa1njih izdelkov skupine. Konec leta 1996 so Iron Maiden izdali dvojni album The Best Of The Beast. Po izidu Virtual XI 1998 pa je bil Blaze Bayley po nekaj letih neuspeha prisiljen zapustiti zasedbo, ter ze\xc4\x8deti solo kariero._NEWLINE_Leta 1999 sta se skupini Iron Maiden spet pridru\xc5\xbeila Dickinson in Smith in leta 2000 so izdali album\xc2\xa0\xc2\xbbBrave New World\xc2\xab\xc2\xa0s sedem\xc4\x8dlansko zasedbo, istega leta pa \xc5\xa1e\xc2\xa0\xc2\xbblive\xc2\xab\xc2\xa0album Rock In Rio kjer je sodelovala 350.000 glava mno\xc5\xbeica, naslednje leto pa \xc5\xa1e Edward The Great. Leta 2003 so ustvarili naslednji studijski posnetek Dance Of Death, 2004 pa dva DVD-ja The Early Days in Raising Hell. Predzadnji album na tr\xc5\xbei\xc5\xa1\xc4\x8du je\xc2\xa0\xc2\xbbThe Essential Iron Maiden\xc2\xab, ki podstavlja vse najve\xc4\x8dje uspe\xc5\xa1nice do leta 2003. Po nastopu na Ozzfestu so izdali \xc5\xa1e CD/DVD Death On the Road, avgusta 2006 pa so izdali album A Matter Of Life And Death, katerega vsebina je predvsem vojne tematike in po besedah kritikov velja za enega najbolj\xc5\xa1ih metal posnetkov na\xc5\xa1ega \xc4\x8dasa. Po albumu je sledila \xc5\xa1e turneja v novembru in decembru 2006, na kateri so predstavili album."